SA’ners leen meer om inkomste aan te vul(Foto: FirmBee/Pixabay.com) Suid-Afrikaners se netto inkomste het sedert 2015 in reële terme aansienlik gedaal en verbruikers suiwer die tekort aan deur geld te leen. Volgens die skuldberadingsfirma DebtBusters het gemiddelde skuldvlakke met 13% meer as die gemiddelde inkomstevlakke toegeneem. Benay Sagar, bedryfshoof van DebtBusters, het gesê volgens hul jongste kwartaallikse skuldverslag het mense wat in 2019 by die maatskappy om skuldberading aansoek gedoen het, gemiddeld 15% minder reële netto inkomste gehad in vergelyking met diegene wat in 2015 aansoek gedoen het. Die prentjie vir diegene met ŉ hoër inkomste – diegene wat meer as R20 000 per maand verdien – was nog slegter. Hierdie verbruikers bring in reële terme 20% minder huis toe as hul eweknieë in 2015. “Die ander noemenswaardige bevinding is dat hierdie verbruikers hul lewenstyl finansier deur aansienlike onversekerde krediet uit te neem, dermate dat dit batefinansiering, soos huislenings en motorfinansiering, begin oorskry. “Onversekerde skuldvlakke is oor die algemeen 40% hoër as wat ons vier jaar gelede gesien het. Vir diegene met ŉ hoër inkomste is dit 50% hoër.” Die persentasie inkomste wat benodig word om skuld te betaal, is volgens Sagar ŉ duidelike bewys van die finansiële druk wat verbruikers ervaar. In die verslag is bevind dat DebtBusters se kliënte in die vierde kwartaal van 2019 sowat 64% van hul netto inkomste benodig het om hul skuld te betaal. “Die gemiddelde kliënt se skuld-tot-inkomste-verhouding was 110%, maar vir diegene wat R20 000 of meer per maand verdien, was dit 134%. “Dit is onvolhoubaar en het die afgelope vier jaar net erger geword,” het Sagar gesê.